ຢູ​ເຄຣນ ປ່ອນບັດ​ເອົາ​ ສະ​ມາ​ຊິກ​ສະພາຊຸດ​ໃໝ່
ບັນດາ​ນັກວິ​ເຄາະ ກ່າວ​ວ່າ ຄາດ​ວ່າພັກ​ຂອງທ່ານ Poroshenko ​ ​ຈະ​ໄດ້​ຮັບ​ສຽງ​ສ່ວນຫລາຍ​ ໃນ​ການ​ເລືອກ​ຕັ້ງ ວັນ​ອາທິດ​ມື້​ນີ້ ແຕ່ກໍອາດບໍ່ຫລາຍພໍ ທີ່ຈະຕັ້ງລັດຖະບານພັກດຽວໄດ້.
ຢູເຄຣນກຳລັງເລືອກຕັ້ງເອົາ ສະມາຊິກສະພາຊຸດໃໝ່ ການເລືອກຕັ້ງໃນວັນອາທິດມື້ນີ້ ແມ່ນຄັ້ງທຳອິດ ນັບຕັ້ງແຕ່ ການປະທ້ວງຕາມທ້ອງຖະໜົນ ຢູ່ນະຄອນຫລວງກີແອຟ ໄດ້ ກົດດັນໃຫ້ປະທານາທິບໍດີ Viktor Yanukovich ຜູ້ນຳທີ່ມົສກູ ສະໜັບສະໜຸນ ຕ້ອງຫລົບໜີອອກຈາກປະເທດ ໃນເດືອນກຸມ ພາຕົ້ນປີນີ້ ແລະໄດ້ນຳມາຊຶ່ງການນຳທີ່ນິຍົມຢູໂຣບ ພາຍໃຕ້ ປະທານາທິບໍດີ Petro Poroshenko ບັນດານັກວິເຄາະ ກ່າວວ່າ ຄາດວ່າພັກຂອງທ່ານ Poroshenko  ຈະໄດ້ຮັບສຽງສ່ວນຫລາຍ ໃນການເລືອກຕັ້ງວັນອາທິດມື້ນີ້ ແຕ່ຍັງບໍ່ຈະແຈ້ງເທື່ອວ່າ ພັກຂອງທ່ານຈະສາມາດຈັດຕັ້ງລັດຖະບານ ໂດຍທີ່ບໍ່ຕ້ອງເຕົ້າໂຮມບັນດາພັກອື່ນໆນັ້ນ ໄດ້ຫຼືບໍ່? ເຖິງຢ່າງໃດກໍຕາມ ບັນດາຜູ້ມີສິດອອກສຽງ ຈະບໍ່ສາມາດປ່ອນບັດເລືອກຕັ້ງຂອງເຂົາເຈົ້າ ໄດ້ ຢູ່ແຫຼມໄຄຣເມຍ ທີ່ໄດ້ຖືກຣັດເຊຍເຂົ້າຢຶດເອົາ ແລະຢູ່ບາງເຂດທາງທິດຕາເວັນອອກຂອງຢູເຄຣນ ບ່ອນທີ່ພວກແບ່ງແຍກດິນແດນນິຍົມຣັດເຊຍ ຄວບຄຸມຢູ່ ການຢັ່ງຫາງສຽງ ສະແດງໃຫ້ເຫັນວ່າ ຊາວຢູເຄຣນສ່ວນໃຫຍ່ ແມ່ນສະໜັບສະໜຸນການ ປະຕິຮູບທາງເສດຖະກິດ ແລະປະຊາທິປະໄຕ ໂດຍສະເພາະ ປາບປາມການສໍ້ລາດບັງ ຫລວງ ທີ່ຈະນຳໄປສູ່ການເປັນສະມາຊິກໃນສະຫະພາບຢູໂຣບ ໃນທີ່ສຸດ ສະພາທີ່ສະໜັບສະໜຸນ ປະທານາທິບໍດີ ທ່ານ Petro Poroshenko ນັ້ນ ແມ່ນແນ່ນອນວ່າ ຈະສ້າງຄວາມເຄັ່ງຕຶ່ງຕື່ມອີກ ໃຫ້ແກ່ສາຍພົວພັນກັບມົສກູ ກີແອຟຖິ້ມໂທດ ໃສ່ມົສກູ ສຳຫລັບການສະໜັບສະໜຸນພວກກະບົດນິຍົມຣັດເຊຍ ຢູ່ພາກຕາເວັນອອກ ບ່ອນມີການຂັດແຍ້ງກັນ ທີ່ໄດ້ເຮັດໃຫ້ ຫຼາຍກວ່າ 3,700 ຄົນເສຍຊີວິດໄປແລ້ວ ແລະເຮັດໃຫ້ບັນຫາເສດຖະກິດຕ່າງໆຂອງຢູເຄຣນ ຮຸນແຮງຂຶ້ນອີກ